Škola za život - program koji će djecu naučiti razmišljati

**Kruška, jabuka… naranča**

*U 72 škole u Republici Hrvatskoj ove se školske godine počeo provoditi Eksperimentalni program Škola za život u okviru Cjelovite kurikularne reforme. Predstavljen je kao program u kojem će učenici razmišljati svojom glavom te više neće morati bubati činjenice. Je li tome tako?*

Projekt Škola za život u moju školu dolazi na glavni ulaz i kuca na vrata učionica prvih, petih i sedmih razreda. Ja sam učenica petog razreda i bila sam ujedno i vesela i nervozna zbog toga.

Prije godinu dana, kada sam još bila četvrti razred i kada sam prvi put čula za projekt Škola za život, nisam imala pojma što nas čeka. Mislila sam da će nam peti razred zbog Eksperimentalnog programa biti mnogo zabavniji i da ćemo stalno raditi eksperimente u laboratoriju. No, u paketu petog razreda došlo je i učenje kojemu se baš nimalo nisam veselila. Škola je sada puno teža, kao i moja torba. Nastavnici nam zadaju teže zadatke i one za koje se treba pripremiti ili istraživati, odvajati jabuke i kruške, odnosno razmišljati svojom glavom i donositi zaključke. Tako sam i ja donijela zaključak da je za dijete od četrdeset kilograma torba od sedam i pol kilograma i dalje ipak malo previše.

Mislim da većina nastavnika još uvijek ima koru oko srca koju projekt nije ogulio kako bi došao do sočnoga dijela. Nastavnici su poput voća. Postoje nastavnici koji su kao jabuke, a postoje oni koji su poput naranči. Nastavnici koji su kao jabuke su oni čija se kora ne mora guliti kako bismo došli do sredine. To su nastavnici koji si odmah nešto postave kao zadatak, a ne kao izbor ili odluku o tome hoće li odraditi posao ili ne. Baš kao jabuke. Doduše, neki ne vole jesti koru, ali baš ta kora sadrži najviše korisnih tvari. S druge strane, nastavnici koji su poput naranči imaju koru oko sebe i ne mogu prihvatiti ništa bez guljenja te gorke, debele kore. Učitelji-jabuke imaju bolju i zanimljiviju nastavu. Sada sam već upoznala nastavnike i znam na koji način rade pa mogu odrediti koje su voće. Nažalost, nisam sigurna da svi nastavnici rade po Eksperimentalnome programu jer se učenicima nekada ne da ići u školu u kojoj ih čeka isto svaki dan – pisanje i slušanje dugih objašnjavanja učitelja koje nekada nije baš napeto. Svima je zabavnije kod učitelja koji mijenjaju načine poučavanja gradiva. Nekima je lakše učiti s udžbenikom pa će si pomoći s tim, dok je drugima lakše učiti preko zadataka na tabletu i to im je puno zabavnije. Najviše mi se sviđa ideja da se nastava prilagodi potrebama svakog učenika jer smo svi različiti. Međutim, u tome vidim nedovršeni posao većine nastavnika. Nemojte me krivo shvatiti, svakog nastavnika treba poštivati, ali ovdje ima još mnogo posla.

Ja o temi Škola za život mogu reći mnogo jer svi članovi moje obitelji imaju veze s Eksperimentalnim programom: i mama i tata rade u školi, tako da je u našoj kući Škola za život uvijek „top“ tema i, koliko god raspravljali, uvijek ima nešto što bi se moglo dodati. Moja mama koja predaje engleski jezik u gimnaziji mudro govori: „Ljudi se često boje novih stvari i ponekad zaborave da nešto novo može biti uzbudljivo i zanimljivo.“ Slažem se s maminom mudrom izrekom o Školi za život ne zato što je to moja mama, već zato što (nažalost) uočavam i u svojoj školskoj okolini istinitost njezinih riječi.

Škola za život je petašima ipak donijela dosta novih i zanimljivih stvari. Jedna od stvari kojima sam se najviše radovala zbog petog razreda jesu tableti. Kada su tableti stigli u naše skliske i nepouzdane ruke, svi su ih ocjenjivali po marki i izgledu prije nego što su ih isprobali jer, ipak, dečki su stručnjaci za elektroniku i hardver. Bila sam ljuta kada je ispalo da su dečki u pravu i da su tableti vrlo spori. Tablet koji su mi kupili roditelji koristim kod kuće za igrice i digitalnu zabavu pa sam se nadala da ćemo dobiti baš super tablet koji će biti brz tako da možemo surfati po netu i zabavljati se. Naravno, postoje i pravila o korištenju tableta koja su neke učenike duboko pogodila. Ja sam bila zadovoljna sve dok su tableti brzi tako da mogu brže nešto otvoriti na nastavi, ali i tu sam se malo razočarala. Nastavnici ponekad imaju velike ambicije o radu na tabletima, ali ih elektronika često iznevjeri. Zna se dogoditi da tableti „štekaju“. Mislim da mojim prijateljima nije važno otvaraju li tableti dokumente i internetske stranice brzo ili sporo, samo im je važno da pod odmorom otvore „YouTube“ i gledaju videe. Neki se učenici još nisu navikli na svakodnevno punjenje tableta i nošenje u školu pa aktivnost kod nekih učitelja propadne zbog dva zaboravna učenika koji ne vode računa o redovitom punjenju. S druge strane, postoje nastavnici koji misle da su tableti neke misteriozne naprave za koje treba najveće znanje kako bi upisali lozinku ili otvorili internetski preglednik. Problemi se mogu lako razviti samo iz tableta, iako ne znam je li to do naranča-nastavnika ili do zaboravnih učenika koji kao da su pali s kruške. U razredu se atmosfera čak lagano poboljšala otkad smo dobili tablete. Sada svatko ima svoju internetsku zabavu pa ne zadirkuje druge i ne pravi probleme.

Analizirajući provedbu ovoga programa, shvatila sam da je cilj potaknuti učenike da razmišljaju svojom glavom i da rješavaju zadatke koji od njih traže mozganje i logične odgovore. Ponekad je učenike teško nagovoriti da rješavaju zadatke koji traže puno razmišljanja, ali neki nastavnici to ipak uspiju ostvariti.

Na kraju se pitam ima li Škola za život budućnost i hoću li ja imati budućnost sa Školom za život? Čini se da Škola za život ima budućnost onoliko koliko to žele nastavnici i učenici - kod svih je stvar izbora žele li biti jabuke, naranče ili pak netko tko je pao s kruške.

23564 TIRKIZNA

5. razred